**2.3. Елементи садржаја (лекције) који су неопходни приликом подучавања одређеном појму**

У покушају да преведемо теоријске захтеве у конкретне наставне технике и реална понашања наставника и ученика у учионици, одељак о техникама започињемо сумирањем основних елемената садржаја појма (сваки од наведених елемената је детаљно дискутован у претходном делу Приручника).

Елементи садржаја (лекције) који су неопходни приликом подучавања одређеном појму јесу:

1. **Типични примери појма** - прототип - најбољи представник своје категорије у коме су релевантне карактеристике присутне на ''очигледан'' или су више истакнуте него код других примера истог појам (карав - сисар).
2. **Релевантне карактеристике -** карактеристике без којих тај предмет не би постојао, и по којима се он разликује од свих других предмета називамо *суштинским, битним* или *релевантним*.
3. **Ирелевантне карактеристике -** карактеристике које у једним условима припадају предмету, а у неким другим условима не припадају, а да при томе – са или без тих својстава, дати предмет не престаје да постоји управо као дати предмет. Ова својства или одлике су *несуштинске* или *ирелевантне* за дати предмет, односно, појам.
4. **Гранични примери** – примери појма који по својим спољашњим, очигледним карактеристикама подсећају на једну категорију феномена (*слепи миш има крила - птица*), а по својим суштинским карактеристикама припадају сасвим другој категорији (*слепи миш је сисар*). Додатне илустрације: Да ли је телефон намештај? Да ли је лифт возило? Да ли је маслина воће?
5. **Не-примери** - Не - примери појма јесу представници других категорија (нпр. приликом проучавања о сисарима, укључити кокошке, рибе, крокодиле, жабе и пингвине као не-примере).
6. **Дефиниција појма** – виши родни појам (категорија) + специфична разлика

 Посебна наставна и дидактичка вредност граничних примера састоји се у томе што кроз захтев да се нетипични примери појма разматрају по релевантним и ирелевантним атрибутима/својствима, те да се класификују у одређену категорију (појам), омогућава јасно издвајање релевантне карактеристике и дубље разумевање датог појма. Самим тим, разумевање нетипичних примера појединих појмова чија су битна дефинишућа својства мање очигледна, и у сенци неког ирелевантног својства које је очигледније и наметљивије, може да буде основа за праву проверу овладаности датим појмом.

У практичном смислу, припремање (за) наставе на начин дефинисања и класификовања садржаја одређеног појма по епистемолошким категоријама или елементима које смо овде набројали, од кључног је значаја. Оно решава питања или обезбеђује:

* смислену организацију садржаја који презентујете;
* ученицима кључне ослонце за разумевање и смислено запамћивање градива;
* извор идеја за креирање проблемских задатака прилико излагања или систематизације градива, или провере знања;
* оквир за критичку анализу и коришћење текстова и налога у уџбеницима.